CELEX: 32015R1076
Language: et
Date: 2015-04-28 00:00:00
Title: Komisjoni delegeeritud määrus (EL) 2015/1076, 28. aprill 2015, milles sätestatakse kooskõlas Euroopa Parlamendi ja nõukogu määrusega (EL) nr 1303/2013 toetusesaaja muutmist ja sellega seotud kohustusi käsitlevad täiendavad eeskirjad ning Euroopa struktuuri- ja investeerimisfondidest rahastatavasse avaliku ja erasektori partnerluse lepingusse lisatavad miinimumnõuded

4.7.2015   
            
            
               ET
            
            
               Euroopa Liidu Teataja
            
            
               L 175/1
            
         KOMISJONI DELEGEERITUD MÄÄRUS (EL) 2015/1076,
   28. aprill 2015,
   milles sätestatakse kooskõlas Euroopa Parlamendi ja nõukogu määrusega (EL) nr 1303/2013 toetusesaaja muutmist ja sellega seotud kohustusi käsitlevad täiendavad eeskirjad ning Euroopa struktuuri- ja investeerimisfondidest rahastatavasse avaliku ja erasektori partnerluse lepingusse lisatavad miinimumnõuded
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006, (1) eriti selle artikli 63 lõiget 4 ja artikli 64 lõiget 4,
   ning arvestades järgmist:
   
               (1)
            
            
               Määruse (EL) nr 1303/2013 artikli 63 lõikes 1 on sätestatud, et avaliku ja erasektori partnerlustegevuste puhul võib toetusesaajaks olla liikmesriigi eraõiguslik isik (edaspidi „erasektori partner”). Kooskõlas määruse (EL) nr 1303/2013 artikli 63 lõikega 3 võidakse erasektori partner, kes on valitud tegevust läbi viima, tegevuse rakendamise ajal asendada teise toetusesaajaga, kui seda nõuavad avaliku ja erasektori partnerluse tingimused või erasektori partneri ja tegevust kaasrahastava finantsinstitutsiooni vahelise rahastamislepingu sätted.
            
         
               (2)
            
            
               Selleks et sätestada avaliku ja erasektori partnerluse partnerite kõik kohustused, on vaja kehtestada toetusesaaja muutmist ja sellega seotud kohustusi käsitlevad täiendavad eeskirjad.
            
         
               (3)
            
            
               Kui Euroopa struktuuri- ja investeerimisfondidest rahastatava avaliku ja erasektori partnerlustegevuse toetusesaajat muudetakse, on vaja tagada, et pärast muutmist pakub uus partner või organ vähemalt samal tasemel teenust ja järgib samu kvaliteedi miinimumstandardeid, mida on nõutud algse avaliku ja erasektori partnerluse lepinguga.
            
         
               (4)
            
            
               Avaliku ja erasektori partnerlustegevuste puhul, kus toetusesaajaks on avaliku sektori asutus, on määruse (EL) nr 1303/2013 artikli 64 lõikes 1 sätestatud tingimused, mille alusel võib avaliku ja erasektori partnerlusetegevuse käigus erasektori partneri kantud ja tasutud kulud lugeda toetusesaaja kantud ja tasutud kuludeks. Kõnealuse määruse artikli 64 lõikes 2 on sätestatud, et selliste kulude eest tehtud maksed kantakse toetusesaaja nimele loodud tinghoiukontole.
            
         
               (5)
            
            
               On vaja sätestada avaliku ja erasektori partnerluse lepingusse lisatavad miinimumnõuded, mis on vajalikud määruse (EL) nr 1303/2013 artikli 64 lõike 1 kohaldamiseks, kaasa arvatud avaliku ja erasektori partnerluse lepingu lõpetamist ja piisava kontrolljälje tagamist käsitlevad sätted,
            
         ON VASTU VÕTNUD KÄESOLEVA MÄÄRUSE:
   I PEATÜKK
   
      
         Euroopa struktuuri- ja investeerimisfondidest rahastatava avaliku ja erasektori partnerlustegevuse toetusesaaja muutmist käsitlevad eeskirjad
      
   
   (Määruse (EL) nr 1303/2013 artikli 63 lõige 4)
   Artikkel 1
   Erasektori partneri muutmist käsitlevad lisatingimused
   Määruse (EL) nr 1303/2013 artikli 63 lõikes 3 osutatud erasektori partner või avalik-õiguslik asutus (edaspidi „partner või asutus”) peab vastama järgmistele lisatingimustele:
   
               a)
            
            
               partner või asutus peab pakkuma vähemalt sellist teenust, sealhulgas järgima samu kvaliteedi miinimumstandardeid, mis on kindlaks määratud avaliku ja erasektori partnerluse lepingus;
            
         
               b)
            
            
               partner või asutus peab järgima avaliku ja erasektori partnerlustegevuse toetusega seotud toetusesaaja õiguseid ja kohustusi sellest päevast alates, kui korraldusasutusele teatatakse muutmise ettepanekust.
            
         Artikkel 2
   Erasektori partneri muutmise ettepanek
   1.   Partner või asutus saadab korraldusasutusele ettepaneku toetusesaajaks valitud erasektori partneri muutmise kohta ühe kuu jooksul alates erasektori partneri muutmise kohta otsuse tegemise päevast.
   2.   Lõikes 1 osutatud ettepanek peab sisaldama järgmist:
   
               a)
            
            
               avaliku ja erasektori partnerluse või erasektori partneri ja tegevust kaasrahastava finantsinstitutsiooni vahelise rahastamislepingu tingimused;
            
         
               b)
            
            
               tõendid selle kohta, et partner või asutus vastab käesoleva määruse artiklis 1 sätestatud tingimustele ning võtab üle kõik määruse (EL) nr 1303/2013 kohased vastavad toetusesaaja kohustused ja täidab neid;
            
         
               c)
            
            
               tõendid selle kohta, et partnerile või asutusele on antud koopia toetuslepingu originaalist ja kõikidest sellesse tehtud muudatustest.
            
         Artikkel 3
   Erasektori partneri muutmise kinnitamine
   Ühe kuu jooksul alates artiklis 2 osutatud ettepaneku kättesaamisest ja tingimusel, et partner või asutus võtab üle kõik määruse (EL) nr 1303/2013 kohased vastavad toetusesaaja kohustused ja täidab neid ning vastab käesoleva määruse artiklis 1 sätestatud tingimustele, teeb korraldusasutus järgmist:
   
               a)
            
            
               registreerib partneri või asutuse toetusesaajana alates käesoleva määruse artikli 1 punktis b osutatud kuupäevast;
            
         
               b)
            
            
               teatab partnerile või asutusele Euroopa struktuuri- ja investeerimisfondidest antava toetuse järelejäänud summa.
            
         II PEATÜKK
   
      
         Euroopa struktuuri- ja investeerimisfondidest rahastatava avaliku ja erasektori partnerluse lepingusse lisatavad miinimumnõuded
      
   
   (Määruse (EL) nr 1303/2013 artikli 64 lõige 4)
   Artikkel 4
   Tinghoiukonto
   Seoses määruse (EL) nr 1303/2013 artikli 64 lõikes 2 osutatud tinghoiukontoga peab avaliku ja erasektori partnerluse leping sisaldama järgmist:
   
               a)
            
            
               vajaduse korral kriteeriumid, mida kohaldatakse selle finantsasutuse valimisel, kuhu tinghoiukonto on kavas avada, sealhulgas finantsasutuse krediidivõimelisust käsitlevad nõuded;
            
         
               b)
            
            
               tingimused, mille alusel võib tinghoiukontolt makseid teha;
            
         
               c)
            
            
               teave selle kohta, kas toetusesaajaks olev avalik-õiguslik asutus võib tinghoiukontot kasutada tagatisena avaliku ja erasektori partnerluse lepingust tulenevate kas enda või erasektori partneri kohustuste täitmiseks;
            
         
               d)
            
            
               tinghoiukonto omanike kohustus teatada korraldusasutusele tema kirjaliku taotluse korral tinghoiukontole kantud vahendite summa ning konto saldo;
            
         
               e)
            
            
               eeskirjad selle kohta, kuidas tinghoiukontol olevaid vahendeid kasutatakse juhul, kui tinghoiukonto suletakse avaliku ja erasektori partnerluse lepingu lõpetamise tõttu.
            
         Artikkel 5
   Aruandlus ja kontrolljälg
   1.   Avaliku ja erasektori partnerluse leping peab sisaldama sätteid aruannete esitamise ja dokumentide säilitamise menetluse kohta. See menetlus peab sisaldama samu aruannete esitamise ja dokumentide säilitamise kohustusi, mis kehtivad toetusesaaja suhtes, kes kannab ja tasub ise kulusid, mis on määruse (EL) nr 1303/2013 artikli 65 kohaselt rahastamiskõlblikud.
   2.   Avaliku ja erasektori partnerluse leping peab sisaldama menetlusi, millega tagatakse piisav kontrolljälg kooskõlas komisjoni delegeeritud määruse (EL) nr 480/2014 (2) artikliga 25. Nende menetluste abil peab eelkõige olema võimalik võrrelda erasektori partneri poolt seoses tegevusega kantud ja makstud kulusid toetusesaaja poolt korraldusasutusele deklareeritud kuludega.
   Artikkel 6
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. aprill 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 320.
   
      (2)  Komisjoni delegeeritud määrus (EL) nr 480/2014, 3. märts 2014, millega täiendatakse Euroopa Parlamendi ja nõukogu määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta ning nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta (ELT L 138, 13.5.2014, lk 5).